Forma-1 Hírek - Ricciardo nyerte a szenzációs Kínai Nagydíjat - AutoMotorCenter.hu
Készült: 2018.április.15 16:41 Készítette: Lipták Melinda Írta: Hujber Dávid Kategória: Autós Hírek, Forma1 Hírek Forrás f1hungary.fw.hu
Daniel Ricciardo élete legjobb versenyét abszolválta Sanghajban, miközben a holland csapattársa kiütötte Sebastian Vettelt, amivel nemcsak a saját, de a Ferrari versenyzőjének futamát is tönkretette.
A versenyt teljesen száraz körülmények között rendezték meg, és a vártnál sokkal melegebb volt. A levegő hőmérséklete 20°C körül alakult, míg az aszfalt a 40°C-ot is elérte, ami még inkább a Ferrari malmára hajthatta a vizet, mely eddig különösen jó gumikezelést mutatott az SF71H-val a Mercedes W09-cel szemben, leszámítva az évadnyitó Ausztrál Nagydíjat.
Érdekesség, hogy szombaton az aszfalt hőmérséklete majdnem 25°C-kal volt kevesebb. Miután az időmérő előtt is lehet szerelni az autókon, ha azok sérültek, kár keletkezett rajtuk. Így kapott Ricciardo új véglapot a hátsó szárnyra, Sainz egy új bargeboardot, új kipufogóvéget. Hartley számára egy kakasülő lett kicserélve parc fermé alatt, míg Grosjean egy Gurney terelőből használhat újat az első szárnyon. Horner csapatfőnök üzenete Ricciardónak és Verstappennek a futam előtt:
„Volt egy megbeszélésünk, melyen azt mondtam nekik: ’Tiszteljétek egymást, hagyjatok helyet egymásnak. Nem érdekel, mit csináltok a többiekkel, de csapatként dolgozzatok együtt’. Ma lehet szerezni pár pontot, jó versenyautónk van.” - mondta a Sky-nak.
"Először is megpróbálok célba érni, majd a stratégia révén hozni pár helyet." - mondta Verstappen, aki Vandoorne és Gasly társaságában már a jövő heti edzéstervet egyeztette a parádé alatt. A helyszín Monaco, sokuk lakhelye. Kimi megkapta a szokásos kérdést: ugyanúgy ki van-e éhezve a győzelemre, mint korábban.
"Nem lennék itt, ha nem így lenne, szóval ez egy értelmetlen kérdés..." Räikkönen egész jól kapta el a balesetmentes rajtot. A német azonban kivédekezte a finnt, leterelve őt a pálya szélére, ami miatt Bottas és Verstappen is elment mellette. Hamilton nem lehetett büszke a startjára, és az első körben csak az ötödik helyen állt, közvetlen a lassabb Ferrari mögött. Vettel agresszív volt, és már az első métereken kitette a vállát, ami nem segített a csapattársának. Ezzel gyakorlatilag a "vadak" közé dobta a 2007-es bajnokot. Az első kör után így nézett ki a TOP-10: Vettel, Bottas, Verstappen, Räikkönen, Hamilton, Ricciardo, Hülkenberg, Sainz, Grosjean, Magnussen.
A legnagyobb rajtoló Stroll volt a Williamsszel. A kanadai versenyző a 18. helyről a 12-re ugrott előre. A kiállásokat Hartley kezdte meg, egészen korán. A Toro Rosso-Honda a 11. körben ment ki a közepes gumikért, lecserélvén az ultralágyakat. Egy körrel később Ocon kapott friss lágy gumikat. Miután ugyanazt a keveréket kapta meg a Force India, borítékolható volt, hogy érkezni fog még. Sainz A 13. körben ultraágyról váltott át közepesre, miközben Pérez is abszolválta az első cseréjét a másik Force Indiával.
Hülkenberg sem várt túl sokat a csapattársa után, és a 14. körben ő is megejtette a cserét a Renault-val: ultralágyról közepesre. Grosjean a 17. körben a közepes gumikra váltott át. A Haas szerelői hiba nélkül cserélték le a használt szettet, és engedték vissza a kínai aszfaltcsíkra a franciát, aki az első pár körben igen dühös volt a csapatutasítás miatt, hiába volt gyorsabb nála Magnussen. Romain arra panaszkodott, hogy még csak pár kör telt el a futamból, így nem lett volna szükség az elengedésre. A top-csapatok közül a Red Bull kezdte meg a kerékcseréket, ráadásul egyszerre! Miután nem túl szorosan követték egymást, lehetséges volt a gyors két kerékcsere. Ultralágyról közepesre váltottak.
Egy körrel (19.) később Hamilton érkezett. A Mercedesnél is hibanélküli, és gyors volt a bokszkiállás a közepes gumikkal. A 20. körben Bottas a második helyről ment ki a bokszba. A finn is nagyon kevés időt volt a garázs előtt. Ekkor a friss közepes szetten a harmadik volt, hiszen Räikkönen még nem volt kint, akárcsak Vettel. Vettel az élről a 21. körben abszolválta a cserét. A Ferrari nem volt olyan gyors, 2.8 másodperc alatt cserélték le a gumit, amivel elvesztették a vezető helyüket Bottasszal szemben. Valtteri kivezető köre pokolian gyors volt, és igazán ennek volt köszönhető a csere. Hiába volt 3 másodperces előnye a Ferrarinak a kiállás előtt.
Räikkönent a Ferrari szándékosan tartotta kint tovább az erősen kopott lágy gumikon, mivel ezzel Bottas közvetlen mögé került. A „Jégembernek” nem volt más feladata, minthogy lassítsa a Mercedest, segítvén a csapattársának, aki már azelőtt ledolgozta a több másodperces hátrányát. Bottas a 27. kör elején előzte meg Räikkönent, röviddel azután Vettel is elment a csapattársa mellett. Ekkor már égetően közel volt egymáshoz Valtteri és Sebastian. A 28. körben Räikkönen megkapta a közepes gumikat, az első, és egyben utolsó cseréjekor. A finn a 6. helyig esett vissza Ricciardo, Hamilton és Verstappen mögé.
A 30. körben a 3-as szektorban a két Toro Rosso okozott problémát, saját maguknak. Gasly és Hartley összeért egymással. A francia azt gondolhatta, hogy az új-zélandi helyet ad neki, de becsukta az ajtót, és Gasly belement a csapattársa autójába. A károk nyilvánvalóak voltak, de folytatni tudták. A 14-es kanyarban lévő törmelékek miatt a 32. körben beküldték a biztonsági autót. Ezt a Red Bull azonnal kihasználta a hollanddal és az ausztrállal, akik lágy gumit kaptak az extra bokszkiállással. Az élmezőnyből ezzel a lehetőséggel Bottas, Vettel, és Hamilton sem élt.
A biztonsági autós fázissal azonban újra egymásra eshetett a mezőny, ami a Red Bull, Hamilton és Räikkönen számára is jó hír volt. Így nézett ki a TOP-10 az újraindítás előtt: Bottas, Vettel, Hamilton, Verstappen, Räikkönen, Ricciardo, Magnussen, Hülkenberg, Grosjean, Pérez. A 10 másodperces időbüntetést kapott Gasly is kint volt, de ő új orrkúpot is kapott az ütkézés miatt. A verseny a 35. körben folytatódhatott tovább, amivel gyakorlatilag újraindult a Kínai Nagydíj. Az újraindításnál Hülkenberg rögtön előzött egyet, és feljött a 7. helyre. Magnussen bánta a Renault manőverét. A 37. körben a közepes gumikon autózó Räikkönen visszaesett a 6. helyre, DRS nélkül. Ricciardo előzte meg őt egy igen szép, és határozott manőver végén a gyorsabb lágy tappancsokkal.
A 39. körben Verstappen és Hamilton majdnem összeütközött egymással. A holland milliméterekre volt ettől, majd lesodródott a pályáról, amivel elvesztette a 4. helyét. Ricciardo ezzel átvette a csapattársa pozícióját. A 40. körben jött Ricciardo újabb szenzációs előzése. Hamiltont fékezte ki, és már harmadik volt. A Mercedesnek esélye sem volt. Ezzel Vettelt vehette célba. Hamilton a 42. körben a másik Red Bullal szemben is elvesztette a csatát. Verstappen másodszorra már nem hibázott, és bedarálta a szenvedő W09-et. Ricciardo még ebben a körben megszerezte a második helyet. Egyszerűen kikerülte a Ferrarit Vettellel. Ricciardo?! Ez nem semmi... Toronymagasan ő a legjobb ma! WOW! Verstappen... Ő ma a legrosszabb, hiába nagy tehetség. Ez így nem mehet tovább. Bőven lett volna ideje előzni, de ő szokásához híven mindent azonnal akar. Csalódás.
A 44. körben jött az újabb Verstappen-hiba, amit nemcsak ő bánt, hanem Vettel is. A holland túl határozott akart lenni, és kiütötte a Ferrarit. A 7. helyre esett vissza a négyszeres világbajnok német, míg Verstappen az 5. volt, de 10 másodperces büntetést kapott. A 45. körben Ricciardo emelte a tétet, és egy még keményebb előzést mutatott be. Brutálisan kemény volt az ausztrál, aki majdnem összeütközött a Mercedesszel. Az élre állt, teljesen megérdemelten, és azzal a lendülettel el is húzott. A 48. körben Verstappen megint elment Hamilton mellett a 4. helyért. Räikkönen mögött autózott.
A pontszerzők között végzett Hülkenberg, Alonso, Sainz és Magnussen. Ezzel a Renault egy dupla pontszerzést mutatott be, míg a spanyol világbajnok hozta a kötelezőt a McLarennel. Az mindenképpen csalódás, hogy a két Force India nem tudott a TOP-10-ben zárni. A versenyt végül teljesen megérdemelten a szárnyaló Ricciardo húzta be Bottas, valamint Räikkönen előtt. Verstappen az időbüntetésével lemaradt a dobogóról, pedig akár nyerhetett is volna, de a Red Bull 1-2 borítékolható volt, ha nem hibázik, főleg Vettelnél, aki így csak 8. lett. Még Alonso is elment mellette egy kevésbé sportszerű előzéssel, letereléssel.
A két finn szoros befutót ment, de a fiatalabbik végzett előrébb, addig a 4. Hamilton számára az volt a legfontosabb, hogy hozott pár fontosabb pontot a közvetlen riválisán.
Lavanttal Rally 2014 Tests Views : 2436
Legend Boucles de Spa 2014 Best of Views : 2816